กองหุ้นจีนแดงเดือด น่าสนแต่ไม่ต้องรีบสวน
อย่าเพิ่งเข้าลงทุนทันที แต่ควรรอให้ตลาดหยุดแกว่งแรงๆ เสียก่อน โดยอาจจะรอให้แกว่งวันละน้อยกว่า 1%
9 ก.ค. 2558

โดย...ทีมข่าวหุ้น-ตลาดทุนโพสต์ทูเดย์
ในช่วงเวลาเพียงแค่ 1 เดือนที่ผ่านมา น่าจะพอทำให้รู้ซึ้งถึง “ความผันผวน” ของตลาดหุ้นจีนได้ดี เพราะจากที่เคยอิ่มเอมกับตัวเลขผลตอบแทนเกือบ 100% มาเป็นปี (โดยเฉพาะกองทุนที่ลงทุนใน A-Share) แต่ภายในเวลาไม่กี่วันกำไรหายไปจนน่าตกใจ
นอกจากนี้ ถ้าใครที่มาเริ่มลงทุนเมื่อสัก 1-2 เดือนที่ผ่านมา น่าจะ “เจ็บแต่ยังไม่จบ” เพราะใน 1 เดือนที่ผ่านมากองทุนหุ้นจีนพาเหรดขาดทุนกันถ้วนหน้า และที่หนักสุด คือ กองทุนเปิดไทยพาณิชย์ หุ้นจีนเอแชร์ ของบริษัทหลักทรัพย์จัดการกองทุน (บลจ.) ไทยพาณิชย์ ที่ผลดำเนินงานย้อนหลัง 1 สัปดาห์ นับจากวันที่ 7 ก.ค. 2558 ติดลบ 16.53% และย้อนหลัง 1 เดือน ติดลบ 26.41%
และที่ต้องบอกว่า “ยังไม่จบ” เพราะถ้าเปิดดูผลดำเนินงานจนถึงวันที่ 8 ก.ค. 2558 กองทุนหุ้นจีนจะเจ็บหนักกว่านี้ เนื่องจากตลาดหุ้นจีนทรุดหนักทั้ง A-Share หรือ H-Share
หลังจากตลาดเซี่ยงไฮ้และเสิ่นเจิ้นได้รับคำขอจากหลายบริษัทให้ระงับการซื้อขายหุ้นอย่างน้อย 1,249 บริษัท คิดเป็น 43% ของบริษัททั้งหมดที่จดทะเบียนในสองตลาด มูลค่ารวมประมาณ 1 ใน 3 ของมูลค่าตลาดรวม
“กองทุนหุ้นจีนของไทยส่วนใหญ่ลงทุนใน H-Share ซึ่งที่ผ่านมาไม่ได้รับผลกระทบมากนัก แต่เมื่อวานโดนเทขายไปด้วย คงเป็นเพราะนักลงทุนที่ขาย A-Share ไม่ได้ ก็หันมาขาย H-Share เพื่อลดความเสี่ยงแทน” กิตติคุณ ธนรัตนพัฒนกิจ นักวิเคราะห์กองทุน บริษัท มอร์นิ่งสตาร์ รีเสิร์ช (ประเทศไทย) กล่าว
ขณะที่ สมิทธ์ พนมยงค์ กรรมการผู้อำนวยการ บลจ.ไทยพาณิชย์ กล่าวว่า โดยปกติแล้วตลาดหุ้นจีนมีความผันผวนสูงอยู่แล้ว โดยขึ้นลงวันละ 4-5% แต่ตอนนี้อาจจะเรียกว่า “นักลงทุนตกใจขาย”
“ช่วงที่นักลงทุนตกใจเทขายออกมาแบบนี้ น่าจะเป็นโอกาสเข้าลงทุนในตลาดหุ้นจีน” เนื่องจาก สมิทธ์ เชื่อว่าพื้นฐานเศรษฐกิจจีนยังดีอยู่ในระยะยาว แม้ว่าจะมีจุดอ่อนอยู่บ้าง แต่รัฐบาลจีนจะมีนโยบายกระตุ้นเศรษฐกิจออกมาอย่างต่อเนื่อง
อย่างไรก็ตาม สมิทธ์ แนะนำว่า “แต่อย่าเพิ่งเข้าลงทุนทันที แต่ควรรอให้ตลาดหยุดแกว่งแรงๆ เสียก่อน โดยอาจจะรอให้แกว่งวันละน้อยกว่า 1% สักประมาณ 1 สัปดาห์ก่อน จึงค่อยเข้าลงทุน”
นอกจากนี้ สมิทธ์ กล่าวอีกว่า บลจ.ไทยพาณิชย์ แนะนำให้ลงทุนในตลาดหุ้นจีน โดยเฉพาะ H-Share ตั้งแต่เมื่อเดือน ก.ย. 2557 และเมื่อเดือน มิ.ย. 2558 แนะนำให้นักลงทุนทยอยทำกำไรและลดน้ำหนักการลงทุนในกองทุนหุ้นจีน และถือเงินสดรอจังหวะเข้าลงทุนอีกครั้งหนึ่ง
สาห์รัช ชัฎสุวรรณ ผู้อำนวยการสายการตลาด บลจ.ทิสโก้ ยังคงเชื่อมั่นในตลาดหุ้นจีน เพราะเชื่อว่าเมื่อตลาดเริ่มชินชากับข่าวกรีซและเห็นการฟื้นตัวของเศรษฐกิจจีน หุ้นจีนจะกลับมาฟื้นตัวได้ดีอีกครั้งหนึ่ง เพราะฉะนั้นการปรับฐานของตลาดหุ้นจีนในรอบนี้เป็นโอกาสดีในการเข้าไปซื้อสะสม
สานุพงศ์ สุทัศน์ธรรมกุลนักวิเคราะห์กองทุน บริษัทหลักทรัพย์ (บล.) ฟิลลิป (ประเทศไทย) แนะนำให้นักลงทุนชะลอการลงทุนในกองทุนหุ้นจีนออกไปก่อน เพราะยังมีความเสี่ยงอยู่มากพอสมควร
แม้ว่าทางการจีนจะมีมาตรการต่างๆ ออกมากระตุ้นเศรษฐกิจและตลาดหุ้น และยังมีมาตรการเร่งระดมทุนเพื่อซื้อสินทรัพย์ในตลาดหุ้นและอีทีเอฟ เพื่อที่จะพยุงให้ตลาดไม่ผันผวนเกินไป
“แต่ถ้าเป็นการลงทุนระยะยาว 5 ปีขึ้นไป สามารถทยอยซื้อถัวเฉลี่ย หรือ DCA ต่อเนื่องได้”สานุพงศ์ กล่าว